ตลท.ปรับเกณฑ์ตามแผน Regulatory Reform เอื้อประโยชน์บจ.-นลท. ดีเดย์ใช้ 17 ส.ค.นี้
ตลท.ปรับเกณฑ์ตามแผน Regulatory Reform เอื้อประโยชน์บจ.-นลท. ดีเดย์ใช้ 17 ส.ค.นี้
4 ส.ค. 2563

นายภากร ปีตธวัชชัย กรรมการและผู้จัดการ ตลาดหลักทรัพย์แห่งประเทศไทย กล่าวว่า ตลาดหลักทรัพย์ฯ ดำเนินการตามแผนการปฏิรูปกฎเกณฑ์ (Regulatory Reform) อย่างต่อเนื่อง ตามที่ได้รับความเห็นและข้อเสนอแนะจากผู้เกี่ยวข้องในตลาดทุน ซึ่งจะช่วยในการพัฒนาตลาดทุนไทยให้ยั่งยืนและแข่งขันได้ในสากล ล่าสุดตลาดหลักทรัพย์ฯ ได้ปรับปรุงหลักเกณฑ์ที่เกี่ยวข้องกับบริษัทที่จะเข้าจดทะเบียนและบริษัทจดทะเบียน โดยมุ่งเน้นใน 3 ด้าน ได้แก่
1) เพิ่มคุณภาพ บจ. โดยยกเลิกหลักเกณฑ์การรับหุ้นสามัญด้วยมูลค่าหุ้นสามัญตามราคาตลาด (Market Capitalization) ในตลาดหลักทรัพย์ เอ็ม เอ ไอ (mai) และเพิ่มหลักเกณฑ์การรับหุ้นสามัญสำหรับบริษัทที่มีการประกอบธุรกิจสาธารณูปโภคพื้นฐาน (Infrastructure Company) ที่จะเข้าจดทะเบียนใน mai เพื่อสนับสนุนโครงการสาธารณูปโภคพื้นฐานขนาดเล็กซึ่งเป็นประโยชน์ต่อประเทศไทยที่มีมูลค่าโครงการรวมไม่น้อยกว่า 2,000 ล้านบาท
ทั้งนี้ หลักเกณฑ์การรับหุ้นสามัญด้วย Market Capitalization ในตลาดหลักทรัพย์แห่งประเทศไทย (SET) ยังคงเป็นไปตามเดิม โดยตลาดหลักทรัพย์ฯ อยู่ระหว่างการพิจารณาการปรับปรุงหลักเกณฑ์ดังกล่าวต่อไป
2) เพิ่มข้อมูลสำหรับผู้ลงทุน โดยบริษัทที่เข้าจดทะเบียนใหม่ต้องจัดประชุมเพื่อนำเสนอและชี้แจงข้อมูลเกี่ยวกับธุรกิจและผลการดำเนินงาน แก่ผู้ถือหุ้น ผู้ลงทุน และบุคคลที่เกี่ยวข้อง (Opportunity Day) อย่างน้อย 1 ครั้งภายในปีแรกที่เข้าจดทะเบียน เพื่อเปิดโอกาสให้บุคคลดังกล่าวสามารถเข้าถึงและได้รับข้อมูล ตลอดจนซักถามผู้บริหารบริษัทจดทะเบียนเช่นเดียวกับนักวิเคราะห์ พร้อมทั้งปรับปรุงหลักเกณฑ์รับหลักทรัพย์ให้ชัดเจนยิ่งขึ้น
นอกจากนี้ ยังกำหนดให้บริษัทจดทะเบียนต้องเปิดเผยข้อมูลทันทีเมื่อเปลี่ยนแปลง CEO หรือเปลี่ยนแปลงกรรมการเกินกว่ากึ่งหนึ่งของจำนวนกรรมการทั้งหมด เนื่องจากเป็นข้อมูลสำคัญสำหรับผู้ลงทุน
3) สนับสนุนการทำธุรกรรมของ บจ. เช่น ปรับปรุงหลักเกณฑ์การเพิ่มทุนแบบมอบอำนาจทั่วไป (General Mandate) หลักเกณฑ์การเพิกถอนหุ้นโดยสมัครใจสำหรับบริษัทจดทะเบียนกรณีบริษัทจดทะเบียนมีการปรับโครงสร้างการถือหุ้น เป็นต้น
นอกจากนี้ ยังได้ปรับปรุงหลักเกณฑ์อื่นๆ เพื่อเพิ่มความชัดเจน และสอดคล้องกับกฎเกณฑ์ของสำนักงาน ก.ล.ต.
ผู้ลงทุนและผู้สนใจอ่านรายละเอียดเพิ่มเติมได้ที่เว็บไซต์ตลาดหลักทรัพย์ฯ www.set.or.th เลือกหัวข้อ “กฎเกณฑ์/การกำกับ” และ “กฎเกณฑ์ – หนังสือเวียนส่วนที่เกี่ยวกับบริษัทจดทะเบียน”